Aktuálne kinopremiéry potešia najmä priaznivcov komédií. Na svoje si však prídu i fanúšikovia animákov.
Program zvolenského kina Star budú od štvrtka, 24. marca obohacovať presne štyri filmy. Premiéru si v uvádzaný deň odkrúti aj sci-fi komédia Krotitelia duchov: Dedičstvo. Svojho uvedenia sa zároveň dočkajú i komédie Stratené mestá a Badman s podtitulom Kto zachráni svet?…on to určite nebude. Za poslednou tohtotýždňovou novinkou sa skrýva rodinný animák Príšerákovci 2.
Kompletný program premietaní počas nasledujúcich dní nájdete na stránke kina a informácie o nových filmoch aj v našom článku nižšie.
BADMAN
Môže sa niekto ako on postaviť zlu, chrániť slabých, nakopať zloduchom zadky a neublížiť si pri tom? Môže konať dobro napriek svojim vrodeným sklonom všetko pokašľať a nič neurobiť poriadne? Tak či onak, Cedric sa vydáva na akčnú misiu plnú bláznivých situácií, trapasov a šialených náhod. Byť hrdinom je super, ale nevinné deti a ženy by sa mali pred ním radšej niekde skryť.
PRÍŠERÁKOVCI 2
Od veľkého "príšerákovského" dobrodružstva rodiny Wishbonovcov uplynul už nejaký čas. Ich život sa vrátil do starých koľají, s bežnými ľudskými starosťami a hádkami. Pozvanie na svadbu Baby Yagy a jej nastávajúceho je pre rodinu príjemným rozptýlením. Kým si však snúbenci stačia povedať áno, ich slávnostný deň zničí nepozvaný hosť. Malá milionárska dcérenka Mila , ktorá je super cool agentka a hlavne obávaná lovkyňa príšer, oboch svadobčanov unesie! Wishbonovci majú jedinú možnosť ako svojich priateľov zachrániť . Musia sa znova premeniť na Príšerákovcov.
STRATENÉ MESTO
Autorka populárnych romanticko-dobrodružných noviel a model, podľa je predlohou obálok jej knižiek, sa vinou série nešťastných náhod ocitnú uprostred amazonského pralesa. Jedna vec je o dobrodružstve písať, druhá vec je ho zažiť.
KROTITELIA DUCHOV: DEDIČSTVO
Vyše tridsať rokov od posledných Krotiteľov duchov prichádza ďalšie dobrodružstvo.
Keď sa dvaja súrodenci s mamou presťahujú do malého mestečka, zisťujú, že im dedko zanechal tajuplné dedičstvo. Netrvá dlho, kým si uvedomia svoje prepojenie s pôvodnými Krotiteľmi duchov…
MORBIUS – PREDPREMIÉRA
V stredu, 30. marca o 20.30 hod,
Oscarový Jared Leto sa predstaví v novej marvelovke ako geniálny vedec Michael Morbius, ktorý trpí zriedkavou chorobou krvi. Keď sa zdá, že na ňu konečne našiel liek, začnú sa prejavovať jeho vedľajšie účinky…